Любен Каравелов
Нива

chitanka.info

(Из Яковенка)

Ниво, моя, ниво,

ниво позлатена!

Кой ще да те оре,

нивичко свещена?

Обрасла си, ниво,

с търне и буряни;

ровена, копана —

от върли душмани.

Или са те, ниво,

синове презрели,

с емижи, с черясла,

с плугът не орали?

Братя мои мили,

вий, юнаци славни!

Орете, засейте

свойта света нива!

Засейте я гъсто

с чиста света правда,

ваше дребно семе

не ще е напусто.

Света дума „правда“

ще расте, ще зрее…

Вечна му е памет,

който я посее.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.